CELEX: 32005R1738
Language: el
Date: 2005-10-21 00:00:00
Title: Κανονισμός (ΕΚ) αριθ. 1738/2005 της Επιτροπής, της 21ης Οκτωβρίου 2005, για την τροποποίηση του κανονισμού (ΕΚ) αριθ. 1916/2000 όσον αφορά τον ορισμό και τη διαβίβαση πληροφοριών για τη διάρθρωση των αποδοχών   (Κείμενο που παρουσιάζει ενδιαφέρον για τον ΕΟΧ)

22.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/32
            
         
      ΚΑΝΟΝΙΣΜΌΣ (ΕΚ) αριθ. 1738/2005 ΤΗΣ ΕΠΙΤΡΟΠΉΣ
   
   της 21ης Οκτωβρίου 2005
   για την τροποποίηση του κανονισμού (ΕΚ) αριθ. 1916/2000 όσον αφορά τον ορισμό και τη διαβίβαση πληροφοριών για τη διάρθρωση των αποδοχών
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 530/1999 του Συμβουλίου, της 9ης Μαρτίου 1999, για τις διαρθρωτικές στατιστικές σχετικά με τις αποδοχές και το κόστος εργασίας (1), και ιδίως το άρθρο 11 σημεία ii) και iii),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1916/2000 της Επιτροπής, της 8ης Σεπτεμβρίου 2000, για εφαρμογή του κανονισμού (ΕΚ) αριθ. 530/1999 του Συμβουλίου σχετικά με τις διαρθρωτικές στατιστικές για τις αποδοχές και το κόστος εργασίας όσον αφορά τον ορισμό και τη διαβίβαση πληροφοριών για τη διάρθρωση των αποδοχών (2), θεσπίζει μέτρα εφαρμογής για τον ορισμό και την κατανομή των προς παροχή πληροφοριών και την ενδεδειγμένη τεχνική μορφή διαβίβασης των αποτελεσμάτων, όπως ορίζεται στο άρθρο 11 του κανονισμού (ΕΚ) αριθ. 530/1999.
            
         
               (2)
            
            
               Η έρευνα για τη διάρθρωση των αποδοχών κατά το έτος αναφοράς 2002 ήταν η πρώτη που διενεργήθηκε βάσει του κανονισμού (ΕΚ) αριθ. 1916/2000. Η εμπειρία που προέκυψε από την εν λόγω έρευνα κατέδειξε την ανάγκη βελτίωσης των διατάξεων του κανονισμού (ΕΚ) αριθ. 1916/2000, ούτως ώστε να ευθυγραμμιστούν με τις αντίστοιχες διατάξεις του κανονισμού (ΕΚ) αριθ. 1726/1999 της Επιτροπής, της 27ης Ιουλίου 1999, σχετικά με την εφαρμογή του κανονισμού (ΕΚ) αριθ. 530/1999 του Συμβουλίου για τις στατιστικές διάρθρωσης των αμοιβών και του κόστους εργασίας, όσον αφορά τους ορισμούς και τη διαβίβαση των πληροφοριών για το κόστος εργασίας (3), και να βελτιωθεί η συσχέτιση μεταξύ των στοιχείων που προκύπτουν από τις διάφορες έρευνες για τις αποδοχές και το κόστος εργασίας οι οποίες διενεργούνται κάθε δύο έτη.
            
         
               (3)
            
            
               Επομένως, ο κανονισμός (ΕΚ) αριθ. 1916/2000 πρέπει να τροποποιηθεί ανάλογα.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα του κανονισμού (ΕΚ) αριθ. 1916/2000 αντικαθίστανται από το κείμενο των παραρτημάτων του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Οκτωβρίου 2005.
      
         
            Για την Επιτροπή
         
         Joaquín ALMUNIA
         
         
            Μέλος της Επιτροπής
         
      
   
   
      (1)  ΕΕ L 63 της 12.3.1999, σ. 6· κανονισμός όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).
   
      (2)  ΕΕ L 229 της 9.9.2000, σ. 3.
   
      (3)  ΕΕ L 203 της 3.8.1999, σ. 28.
   
      ΠΑΡΑΡΤΗΜΑ I
      ΚΑΤΆΛΟΓΟΣ ΜΕΤΑΒΛΗΤΏΝ
      1.   Πληροφορίες για την τοπική μονάδα στην οποία ανήκουν οι μισθωτοί του δείγματος
      1.1.   Γεωγραφική θέση της τοπικής μονάδας (NUTS-1)
      1.2.   Μέγεθος της επιχείρησης στην οποία ανήκει η τοπική μονάδα
      1.3.   Κύρια οικονομική δραστηριότητα της τοπικής μονάδας (NACE Αναθ. 1.1.)
      1.4.   Μορφή χρηματοοικονομικού ελέγχου
      1.5.   Συλλογική μισθολογική σύμβαση
      1.6.   Συνολικός αριθμός μισθωτών στην τοπική μονάδα το μήνα αναφοράς (προαιρετικά)
      1.7.   Συμμετοχή της τοπικής μονάδας σε όμιλο επιχειρήσεων (προαιρετικά)
      2.   Πληροφορίες για τα ατομικά χαρακτηριστικά κάθε μισθωτού του δείγματος κατά το μήνα αναφοράς
      2.1.   Φύλο
      2.2.   Ηλικία
      2.3.   Επάγγελμα [ISCO-88 (COM)]
      2.4.   Διευθυντική ή εποπτική θέση (προαιρετικά)
      2.5.   Ανώτατο επιτυχώς ολοκληρωμένο επίπεδο εκπαίδευσης και κατάρτισης (ISCED 97)
      2.6.   Διάρκεια υπηρεσίας στην επιχείρηση
      2.7.   Συμβατική διάρκεια εργασίας (πλήρης ή μερική απασχόληση)
      2.7.1.   Ποσοστό σε σχέση με τις κανονικές ώρες εργασίας ενός μισθωτού πλήρους απασχόλησης
      2.8.   Είδος σύμβασης εργασίας
      2.9.   Ιθαγένεια (προαιρετικά)
      3.   Πληροφορίες για τις περιόδους εργασίας κάθε μισθωτού του δείγματος
      3.1.   Αριθμός εβδομάδων του έτους αναφοράς στις οποίες αναφέρονται οι ακαθάριστες ετήσιες αποδοχές
      3.2.   Αριθμός ωρών για τις οποίες καταβλήθηκε αμοιβή κατά τη διάρκεια του μήνα αναφοράς
      3.2.1.   Αριθμός υπερωριών για τις οποίες καταβλήθηκε αμοιβή κατά τη διάρκεια του μήνα αναφοράς
      3.3.   Ετήσιες ημέρες κανονικής άδειας
      3.4.   Ετήσιος αριθμός άλλων ημερών απουσίας για τις οποίες καταβλήθηκε αμοιβή (προαιρετικά)
      4.   Πληροφορίες για τις αποδοχές κάθε μισθωτού του δείγματος (βλέπε επίσης το κατωτέρω γράφημα)
      
      4.1.   Ακαθάριστες ετήσιες αποδοχές κατά το έτος αναφοράς
      4.1.1.   Ετήσια επιμίσθια και επιδόματα που δεν καταβάλλονται σε κάθε περίοδο μισθοδοσίας
      4.1.2.   Ετήσιες πληρωμές σε είδος (προαιρετικά)
      4.2.   Ακαθάριστες αποδοχές το μήνα αναφοράς
      4.2.1.   Αποδοχές που συνδέονται με υπερωρίες
      4.2.2.   Ειδικές πληρωμές για εργασία με βάρδιες
      4.2.3.   Υποχρεωτικές κοινωνικές εισφορές και φόροι που καταβάλλονται από τον εργοδότη για λογαριασμό του μισθωτού (προαιρετικά)
      4.2.3.1.   Υποχρεωτικές εισφορές κοινωνικής ασφάλισης (προαιρετικά)
      4.2.3.2.   Φόροι (προαιρετικά)
      4.3.   Μέσες ακαθάριστες ωριαίες αποδοχές το μήνα αναφοράς
      5.   Συντελεστές παρέκτασης
      5.1.   Συντελεστής παρέκτασης για την τοπική μονάδα
      5.2.   Συντελεστής παρέκτασης για τους μισθωτούς
      Προαιρετικά, τα κράτη μέλη μπορούν να καταγράφουν περισσότερο αναλυτικά στοιχεία για τις κατηγορίες της μεταβλητής 2.8. Μπορούν επίσης να καταγράφουν στοιχεία για τις ακόλουθες υποδιαιρέσεις της μεταβλητής 3.4.: Ετήσιος αριθμός ημερών αναρρωτικής άδειας και Ετήσιος αριθμός ημερών επαγγελματικής κατάρτισης (διαβίβαση στην Eurostat μόνο κατόπιν σχετικού αιτήματος).
      Μεταβλητές της ΕΔΑ (έρευνα για τη διάρθρωση των αποδοχών) που αφορούν τις αποδοχές
      
         
   
   
      ΠΑΡΑΡΤΗΜΑ ΙΙ
      ΟΡΙΣΜΟΣ ΤΩΝ ΜΕΤΑΒΛΗΤΩΝ
      1.   Πληροφορίες για την τοπική μονάδα στην οποία ανήκουν οι μισθωτοί του δείγματος
      Οι στατιστικές για τη διάρθρωση των αποδοχών πρέπει να έχουν ως βάση τις τοπικές μονάδες και τις επιχειρήσεις, όπως ορίζονται στον κανονισμό (ΕΟΚ) αριθ. 696/93 του Συμβουλίου (1), και να παρέχουν πληροφορίες για τα άτομα που εργάζονται σε επιχειρήσεις που απασχολούν τουλάχιστον δέκα μισθωτούς, ταξινομημένες με βάση το μέγεθος και την κύρια δραστηριότητά τους. Η παροχή πληροφοριών για τα άτομα που εργάζονται σε επιχειρήσεις που απασχολούν λιγότερους από δέκα μισθωτούς είναι προαιρετική. Οι στατιστικές πρέπει να καλύπτουν όλες τις δραστηριότητες που ορίζονται στους τίτλους Γ έως K και M έως Ξ της στατιστικής ονοματολογίας των οικονομικών δραστηριοτήτων στην Ευρωπαϊκή Κοινότητα (εφεξής «NACE Αναθ. 1.1») σε επιχειρήσεις με τουλάχιστον δέκα μισθωτούς (2).
      1.1.   Γεωγραφική θέση της στατιστικής μονάδας (NUTS-1)
      Η περιφέρεια στην οποία βρίσκεται η τοπική μονάδα πρέπει να ταξινομείται σύμφωνα με την ονοματολογία των εδαφικών στατιστικών μονάδων (NUTS, επίπεδο 1).
      Οι κωδικοί διαβίβασης για τις διάφορες κατηγορίες NUTS θα καθοριστούν σε έγγραφο εφαρμογής που θα διανεμηθεί από την Eurostat.
      1.2.   Μέγεθος της επιχείρησης στην οποία ανήκει η τοπική μονάδα
      Το μέγεθος της επιχείρησης από την άποψη του αριθμού μισθωτών πρέπει να κατατάσσεται σε μία από τις ακόλουθες κατηγορίες:
      1 έως 9, 10 έως 49, 50 έως 249, 250 έως 499, 500 έως 999, 1 000 ή περισσότεροι μισθωτοί. Η κατηγορία μεγέθους 1 έως 9 είναι προαιρετική.
      Οι κωδικοί διαβίβασης για τις προαναφερόμενες κατηγορίες μεγέθους θα καθοριστούν σε έγγραφο εφαρμογής που θα διανεμηθεί από την Eurostat.
      1.3.   Κύρια οικονομική δραστηριότητα της τοπικής μονάδας (NACE Αναθ. 1.1)
      Η κύρια οικονομική δραστηριότητα της τοπικής μονάδας πρέπει να κωδικοποιείται στο διψήφιο επίπεδο της NACE Αναθ. 1.1 (επίπεδο διαίρεσης).
      Οι κωδικοί διαβίβασης για τις διάφορες κατηγορίες NACE θα καθοριστούν σε έγγραφο εφαρμογής που θα διανεμηθεί από την Eurostat.
      1.4.   Μορφή χρηματοοικονομικού ελέγχου της επιχείρησης
      Αυτή η μεταβλητή διακρίνει μόνο μεταξύ των κατηγοριών «δημόσιος έλεγχος» και «ιδιωτικός έλεγχος». Η πρώτη κατηγορία αναφέρεται σε κάθε επιχείρηση στην οποία οι δημόσιες αρχές δύνανται να ασκήσουν, άμεσα ή έμμεσα, αποφασιστική επιρροή λόγω του γεγονότος ότι τους ανήκει η κυριότητα της επιχείρησης ή λόγω της χρηματοοικονομικής συμμετοχής που διαθέτουν σ’ αυτήν ή δυνάμει των κανόνων που διέπουν την επιχείρηση. Τεκμαίρεται ότι οι δημόσιες αρχές ασκούν αποφασιστική επιρροή (ή έλεγχο), όταν οι εν λόγω αρχές, άμεσα ή έμμεσα:
      
                  —
               
               
                  διαθέτουν την πλειοψηφία του εγγεγραμμένου κεφαλαίου της επιχείρησης (> 50 %), ή
               
            
                  —
               
               
                  ελέγχουν την πλειοψηφία των δικαιωμάτων ψήφου που συνδέονται με τις μετοχές της επιχείρησης ή δύνανται να διορίζουν άνω του ημίσεος του αριθμού των μελών των οργάνων διοίκησης, διεύθυνσης ή εποπτείας της επιχείρησης.
               
            Η δεύτερη κατηγορία ορίζεται ανάλογα. Η απόλυτη ισορροπία μεταξύ δημόσιας και ιδιωτικής κυριότητας (50/50 «κοινός έλεγχος») είναι πολύ σπάνια στην πράξη. Ως εκ τούτου, οι περιπτώσεις αυτού του είδους δεν θα κωδικοποιούνται χωριστά και, αν εμφανιστούν, πρέπει να αντιμετωπίζονται ως περιπτώσεις «ιδιωτικού ελέγχου».
      Οι κωδικοί διαβίβασης για τις δύο κατηγορίες της μεταβλητής 1.4 θα καθοριστούν σε έγγραφο εφαρμογής που θα διανεμηθεί από την Eurostat.
      1.5.   Συλλογική μισθολογική σύμβαση
      Οι συλλογικές μισθολογικές συμβάσεις που καλύπτουν την πλειονότητα των μισθωτών που απασχολούνται στη στατιστική μονάδα είναι δυνατόν να υπάγονται σε μία από τις κατηγορίες που απαριθμούνται κατωτέρω. Η απουσία συλλογικής σύμβασης πρέπει επίσης να αναφέρεται. Οι κατηγορίες είναι οι ακόλουθες:
      
                  —
               
               
                  σύμβαση εθνικού επιπέδου ή διομοσπονδιακή σύμβαση, που καλύπτει τους μισθωτούς περισσότερων του ενός κλάδων οικονομικής δραστηριότητας και η οποία υπογράφεται συνήθως από μία ή περισσότερες συνομοσπονδίες συνδικάτων και από μία ή περισσότερες εθνικές εργοδοτικές οργανώσεις,
               
            
                  —
               
               
                  σύμβαση συναπτόμενη στο πλαίσιο συγκεκριμένου κλάδου οικονομικής δραστηριότητας, η οποία καθορίζει τους όρους και τις συνθήκες απασχόλησης για το σύνολο ή για την πλειονότητα των εργατών και μισθωτών του συγκεκριμένου βιομηχανικού τομέα ή κλάδου οικονομικής δραστηριότητας,
               
            
                  —
               
               
                  σύμβαση συναπτόμενη για συγκεκριμένους κλάδους οικονομικής δραστηριότητας σε συγκεκριμένες περιφέρειες,
               
            
                  —
               
               
                  σύμβαση συναπτόμενη σε επίπεδο επιχείρησης ή εργοδότη, η οποία καλύπτει μόνο τους μισθωτούς που απασχολούνται από τον ίδιο εργοδότη, ανεξαρτήτως του μεγέθους της επιχείρησης. Η σύμβαση μπορεί να καλύπτει μόνο ορισμένες τοπικές μονάδες ή ομάδες μισθωτών στο πλαίσιο της επιχείρησης,
               
            
                  —
               
               
                  σύμβαση που ισχύει μόνο για τους μισθωτούς συγκεκριμένης τοπικής μονάδας,
               
            
                  —
               
               
                  κάθε άλλη μορφή σύμβασης που δεν καλύπτεται από τα παραπάνω,
               
            
                  —
               
               
                  απουσία συλλογικής μισθολογικής σύμβασης.
               
            Πρέπει να επιλέγεται μία από τις ανωτέρω κατηγορίες (απάντηση «ναι»), αν καλύπτεται πάνω από το 50 % των μισθωτών της τοπικής μονάδας. Ενδέχεται να ισχύουν ταυτόχρονα περισσότερες από μία κατηγορίες.
      Η μονάδα, αντί να κληθεί να απαντήσει ευθέως για το είδος της συλλογικής σύμβασης, μπορεί να κληθεί να δώσει στοιχεία για το είδος των συλλογικών διατάξεων που εφαρμόζονται και, στη συνέχεια, με βάση τις απαντήσεις, να καθορίζεται το είδος της συλλογικής σύμβασης.
      Οι κωδικοί διαβίβασης για τις προαναφερόμενες κατηγορίες της μεταβλητής 1.5 θα καθοριστούν σε έγγραφο εφαρμογής που θα διανεμηθεί από την Eurostat.
      1.6.   Αριθμός μισθωτών στην τοπική μονάδα (προαιρετικά)
      Αυτή η μεταβλητή συνίσταται στην αναφορά του συνολικού αριθμού μισθωτών το μήνα αναφοράς (π.χ. την 1η ή στις 31 Οκτωβρίου) και καλύπτει όλους τους μισθωτούς, συμπεριλαμβανομένων των μαθητευομένων, των αμειβόμενων ασκουμένων και των σπουδαστών.
      1.7.   Συμμετοχή της τοπικής μονάδας σε όμιλο επιχειρήσεων (προαιρετικά)
      Αυτή η μεταβλητή είναι δυαδική («ναι»/«όχι») και δείχνει αν μια τοπική μονάδα ανήκει σε όμιλο επιχειρήσεων. Οι κωδικοί διαβίβασης για τις δύο κατηγορίες καθορίζονται από την Eurostat σε σχετικό έγγραφο εφαρμογής.
      Ο όμιλος επιχειρήσεων είναι στατιστική μονάδα που ορίζεται στον κανονισμό (ΕΟΚ) αριθ. 696/93. Ο όμιλος επιχειρήσεων πρέπει να εξετάζεται σε παγκόσμιο επίπεδο. Στις περισσότερες περιπτώσεις η τοπική μονάδα ανήκει σε επιχείρηση η οποία δεν ελέγχεται από κανέναν ημεδαπό ή αλλοδαπό όμιλο. Όταν κάποια τοπική μονάδα ανήκει σε όμιλο επιχειρήσεων, το γεγονός αυτό είναι κατά κανόνα πολύ γνωστό. Ένα πρακτικό κριτήριο που μπορούν να χρησιμοποιούν οι συμμετέχοντες στην έρευνα είναι το κατά πόσον οι λογαριασμοί της επιχείρησής τους ενσωματώνονται πλήρως στους λογαριασμούς του οικείου ομίλου επιχειρήσεων.
      2.   Πληροφορίες για τα ατομικά χαρακτηριστικά κάθε μισθωτού του δείγματος κατά το μήνα αναφοράς
      Μισθωτοί είναι όλα τα πρόσωπα, ανεξάρτητα από την ιθαγένειά τους ή τη διάρκεια του χρόνου απασχόλησής τους στη χώρα, τα οποία έχουν άμεση σύμβαση απασχόλησης με την επιχείρηση ή την τοπική μονάδα (είτε η σύμβαση είναι επίσημη είτε άτυπη) και λαμβάνουν αμοιβή, ανεξάρτητα από το είδος της εκτελούμενης εργασίας, τον αριθμό των ωρών εργασίας (πλήρης ή μερική απασχόληση) και τη διάρκεια της σύμβασης (ορισμένου ή αορίστου χρόνου). Η αμοιβή των μισθωτών μπορεί να έχει τη μορφή ημερομισθίων και μισθών, συμπεριλαμβανομένων των επιμισθίων, αμοιβής για εργασία με το κομμάτι και για εργασία με βάρδιες, επιδομάτων, αντιμισθιών, φιλοδωρημάτων, προμηθειών και αμοιβών σε είδος. Οι μισθωτοί που πρέπει να περιλαμβάνονται στο δείγμα είναι εκείνοι που έλαβαν όντως αμοιβή κατά τη διάρκεια του μήνα αναφοράς. Οι μισθωτοί που δεν έλαβαν αμοιβή κατά τη διάρκεια του μήνα αναφοράς πρέπει να αποκλείονται.
      Ο ορισμός των μισθωτών καλύπτει τους χειρώνακτες και μη χειρώνακτες εργάτες και το διοικητικό προσωπικό των ιδιωτικών και δημόσιων τομέων στις οικονομικές δραστηριότητες που κατατάσσονται στους τίτλους Γ έως K και M έως Ξ της NACE Αναθ. 1.1 σε επιχειρήσεις με τουλάχιστον δέκα μισθωτούς (3).
      Ο ακόλουθος κατάλογος παρέχει επεξηγηματικά παραδείγματα των κατηγοριών μισθωτών που συμπεριλαμβάνονται:
      
                  —
               
               
                  αντιπρόσωποι πωλήσεων, με την προϋπόθεση ότι περιλαμβάνονται στην κατάσταση μισθοδοσίας και λαμβάνουν άλλες μορφές αμοιβής επιπλέον της οποιασδήποτε προμήθειας,
               
            
                  —
               
               
                  αμειβόμενοι απασχολούμενοι ιδιοκτήτες,
               
            
                  —
               
               
                  μαθητευόμενοι,
               
            
                  —
               
               
                  σπουδαστές και ασκούμενοι (ασκούμενοι δικηγόροι ή λογιστές, σπουδαστές ή σπουδάστριες νοσηλευτικής, βοηθοί έρευνας ή διδασκαλίας, εκπαιδευόμενοι γιατροί - εσωτερικοί βοηθοί σε νοσοκομεία κ.λπ.) που έχουν επίσημη υποχρέωση να συμβάλλουν στην παραγωγική διαδικασία της μονάδας έναντι αμοιβής,
               
            
                  —
               
               
                  προσωρινοί ή έκτακτοι εργαζόμενοι (π.χ. γραμματειακό προσωπικό) που προσλαμβάνονται, απασχολούνται και πληρώνονται από ιδιωτικά γραφεία εύρεσης προσωρινής απασχόλησης για να εργαστούν αλλού, συχνά για προσωρινές περιόδους (4),
               
            
                  —
               
               
                  εποχικοί και περιστασιακοί εργαζόμενοι, αν έχουν επίσημη ή άτυπη σύμβαση με την επιχείρηση ή την τοπική μονάδα και προκαθορισμένες ώρες απασχόλησης,
               
            
                  —
               
               
                  μισθωτοί για τους οποίους προέκυψε κόστος εργασίας κατά την περίοδο αναφοράς, αλλά οι οποίοι απουσίασαν προσωρινά από την εργασία λόγω ασθένειας ή τραυματισμού, διακοπών ή αδείας, απεργίας ή ανταπεργίας, εκπαιδευτικής άδειας ή άδειας κατάρτισης, άδειας μητρότητας ή γονικής άδειας, μείωσης της οικονομικής δραστηριότητας, αναστολής των εργασιών λόγω κακοκαιρίας, μηχανικών βλαβών, έλλειψης υλικών, καυσίμων ή ηλεκτρικού ρεύματος ή άλλης προσωρινής απουσίας με ή χωρίς άδεια,
               
            
                  —
               
               
                  άτομα που εργάζονται στο εξωτερικό, αν συνεχίζουν να λαμβάνουν αμοιβή από την οικεία μονάδα,
               
            
                  —
               
               
                  εξωτερικοί συνεργάτες (5), συμπεριλαμβανομένων των εργαζομένων κατ’ οίκον και των τηλεργαζομένων, αν υπάρχει ρητή συμφωνία ότι οι εργαζόμενοι αυτοί αμείβονται με βάση την εργασία που εκτελούν, δηλαδή την ποσότητα εργασίας που συνεισφέρουν σε κάποια παραγωγική διαδικασία.
               
            Οι ακόλουθες κατηγορίες πρέπει να αποκλείονται:
      
                  —
               
               
                  αντιπρόσωποι πωλήσεων και άλλα άτομα που αμείβονται εξ ολοκλήρου μέσω αντιμισθίας ή προμήθειας, δεν περιλαμβάνονται στην κατάσταση μισθοδοσίας ή είναι αυτοαπασχολούμενοι,
               
            
                  —
               
               
                  ιδιοκτήτες επιχείρησης, διευθυντές ή διευθυντικά στελέχη που αμείβονται εξ ολοκλήρου μέσω ποσοστού επί των κερδών,
               
            
                  —
               
               
                  συμβοηθούντα μέλη οικογένειας που δεν είναι μισθωτοί (κατά την ανωτέρω οριζόμενη έννοια) της επιχείρησης ή της τοπικής μονάδας,
               
            
                  —
               
               
                  αυτοαπασχολούμενοι,
               
            
                  —
               
               
                  μη αμειβόμενοι εθελοντές εργαζόμενοι (π.χ. εκείνοι που εργάζονται κατά κανόνα για μη κερδοσκοπικά ιδρύματα όπως οι φιλανθρωπικές οργανώσεις).
               
            2.1.   Φύλο
      Οι κωδικοί διαβίβασης για τις δύο κατηγορίες καθορίζονται από την Eurostat σε σχετικό έγγραφο εφαρμογής.
      2.2.   Ηλικία
      Πρέπει να αναφέρεται στο σημείο αυτό μόνο το έτος γέννησης. Η ηλικία υπολογίζεται ως η διαφορά μεταξύ του έτους αναφοράς της έρευνας και του έτους γέννησης.
      2.3.   Επάγγελμα το μήνα αναφοράς [ISCO-88 (COM)]
      Το επάγγελμα πρέπει να κωδικοποιείται σύμφωνα με τη Διεθνή Τυποποιημένη Ταξινόμηση των Επαγγελμάτων, έκδοση του 1988 [ISCO-88 (COM)] στο διψήφιο επίπεδο και, αν είναι δυνατόν, στο τριψήφιο επίπεδο. Οι βασικές πληροφορίες για τον καθορισμό του επαγγέλματος είναι συνήθως ο τίτλος της θέσης εργασίας του μισθωτού και η περιγραφή των κύριων εργασιών που αναλαμβάνει κατά τη διάρκεια των καθηκόντων του (της).
      Οι ασκούμενοι ή οι σπουδαστές που έχουν σύμβαση απασχόλησης και οι μαθητευόμενοι κατατάσσονται στο επάγγελμα για το οποίο πραγματοποιούν την περίοδο μαθητείας ή κατάρτισης. Οι εργοδηγοί κατατάσσονται επίσης στο επάγγελμα στο οποίο ασκούν τα εποπτικά τους καθήκοντα.
      Οι κωδικοί διαβίβασης για τις κατηγορίες της μεταβλητής 2.3 καθορίζονται από την Eurostat σε σχετικό έγγραφο εφαρμογής.
      2.4.   Διευθυντική ή εποπτική θέση (προαιρετικά)
      Αυτή η δυαδική μεταβλητή (κατηγορίες «ναι»/«όχι») υποδηλώνει κατά πόσον ένας μισθωτός ασκεί κάποια διευθυντικά ή εποπτικά καθήκοντα. Η λέξη «διευθυντική» δεν ταυτίζεται με τη λέξη «εποπτική», διότι μερικά διευθυντικά στελέχη δεν εποπτεύουν άλλους μισθωτούς. Επιπλέον, οι μισθωτοί που έχουν «εποπτική» θέση δεν ανήκουν αποκλειστικά στην κύρια ομάδα 1 της ISCO-88 (COM) (μέλη της κυβέρνησης και του κοινοβουλίου, ανώτατα στελέχη της δημόσιας διοίκησης και των επιχειρήσεων). Πολλοί μισθωτοί που κατατάσσονται στην ομάδα 2 (επαγγελματίες) και την ομάδα 3 (τεχνικοί και λοιπά επαγγέλματα ενδιάμεσης βαθμίδας) είναι δυνατόν να έχουν εποπτικές ευθύνες. Εποπτική θέση μπορεί να υπάρξει σε οποιεσδήποτε από τις ομάδες της ISCO-88 (COM), συμπεριλαμβανομένων των χειρωνάκτων.
      Τα διευθυντικά καθήκοντα σχετίζονται με τον καθορισμό, τη χάραξη, την εφαρμογή, την καθοδήγηση ή τη συμβουλευτική υποστήριξη των πολιτικών και των δραστηριοτήτων των επιχειρήσεων ή των οργανισμών. Συχνά περιλαμβάνουν εποπτικές ευθύνες.
      Ένα άτομο θεωρείται ότι κατέχει εποπτική θέση όταν εποπτεύει την εργασία τουλάχιστον ενός ατόμου (εκτός από τους μαθητευόμενους). Κατά κανόνα τα άτομα αυτά, στην περιγραφή των καθηκόντων τους, έχουν τον χαρακτηρισμό «εργοδηγός» ή «επόπτης» σε συνδυασμό με την ονομασία του επαγγέλματός τους.
      Οι κωδικοί διαβίβασης για τις δύο κατηγορίες καθορίζονται από την Eurostat σε σχετικό έγγραφο εφαρμογής.
      2.5.   Ανώτατο επιτυχώς ολοκληρωμένο επίπεδο εκπαίδευσης και κατάρτισης (ISCED 97)
      Αυτή η μεταβλητή αφορά το επίπεδο γενικής, επαγγελματικής ή τριτοβάθμιας εκπαίδευσης που έχει λάβει ο μισθωτός σύμφωνα με τη Διεθνή Τυποποιημένη Ταξινόμηση της Εκπαίδευσης, έκδοση του 1997 (ISCED 97). Η έκφραση «επιτυχώς ολοκληρωμένο επίπεδο» πρέπει να συνδεθεί με τη λήψη σχετικού πιστοποιητικού ή διπλώματος, όταν υπάρχει διαδικασία πιστοποίησης. Όταν δεν υπάρχει καμία διαδικασία πιστοποίησης, η επιτυχής ολοκλήρωση πρέπει να συνδεθεί με την πλήρη φοίτηση.
      Πρέπει να διακριθούν τα ακόλουθα επίπεδα της ISCED 97:
      
                   
               
               
                  
                              
                                 ISCED 0 και 1 (κωδικός 01):
                           
                           
                              Προσχολική και πρωτοβάθμια εκπαίδευση ή πρώτο στάδιο της βασικής εκπαίδευσης
                           
                        Τα προγράμματα του επιπέδου αυτού σχεδιάζονται συνήθως με βάση μια ενότητα ή ένα σχέδιο, κατά τρόπον ώστε να δίνουν στα παιδιά μια καλή βασική εκπαίδευση στην ανάγνωση, τη γραφή και τα μαθηματικά, σε συνδυασμό με μια στοιχειώδη κατανόηση άλλων μαθημάτων όπως η ιστορία, η γεωγραφία, οι φυσικές επιστήμες, οι κοινωνικές επιστήμες, η τέχνη και η μουσική. Αυτό το επίπεδο καλύπτει συνήθως έξι έτη πλήρους σχολικής φοίτησης.
               
            
                   
               
               
                  
                              
                                 ISCED 2 (κωδικός 02):
                           
                           
                              Κατώτερη δευτεροβάθμια εκπαίδευση ή δεύτερο στάδιο της βασικής εκπαίδευσης
                           
                        Τα προγράμματα αυτού του επιπέδου έχουν συνήθως περισσότερο θεματικό χαρακτήρα, χρησιμοποιούν πιο ειδικευμένους εκπαιδευτικούς και συχνά διαφορετικούς καθηγητές που παραδίδουν μαθήματα στον τομέα της ειδικότητάς τους. Η πλήρης απόκτηση των βασικών δεξιοτήτων συμπληρώνεται σ’ αυτό το επίπεδο.
               
            
                   
               
               
                  
                              
                                 ISCED 3 και 4 (κωδικός 03):
                           
                           
                              Ανώτερη δευτεροβάθμια και μεταδευτεροβάθμια μη τριτοβάθμια εκπαίδευση
                           
                        Τα εκπαιδευτικά προγράμματα που περιλαμβάνονται στο επίπεδο της ανώτερης δευτεροβάθμιας εκπαίδευσης (ISCED 3) προϋποθέτουν κατά κανόνα την ολοκλήρωση πλήρους φοίτησης εννέα περίπου ετών από την αρχή του επιπέδου 1 της ISCED ή συνδυασμό εκπαίδευσης και επαγγελματικής ή τεχνικής εμπειρίας.
                  Η κατηγορία της μεταδευτεροβάθμιας μη τριτοβάθμιας εκπαίδευσης (ISCED 4) περιλαμβάνει προγράμματα τα οποία, από διεθνούς απόψεως, βρίσκονται στο μεταίχμιο μεταξύ της ανώτερης δευτεροβάθμιας εκπαίδευσης και της μεταδευτεροβάθμιας εκπαίδευσης, μολονότι, σε εθνικό πλαίσιο, ενδέχεται να θεωρούνται σαφώς προγράμματα της ανώτερης δευτεροβάθμιας ή της μεταδευτεροβάθμιας εκπαίδευσης. Με βάση το περιεχόμενό τους, τα προγράμματα αυτά δεν μπορούν να θεωρούνται προγράμματα της τριτοβάθμιας εκπαίδευσης. Συχνά δεν είναι πολύ πιο προχωρημένα από τα προγράμματα που περιλαμβάνονται στο επίπεδο 3 της ISCED, αλλά χρησιμεύουν για τον εμπλουτισμό των γνώσεων των μαθητών που έχουν ήδη ολοκληρώσει ένα πρόγραμμα στο επίπεδο 3 της ISCED. Τυπικά παραδείγματα αποτελούν τα προγράμματα που έχουν σχεδιαστεί για να προετοιμάσουν για σπουδές στο επίπεδο 5 της ISCED τους μαθητές οι οποίοι, μολονότι έχουν ολοκληρώσει το επίπεδο 3 της ISCED, δεν παρακολούθησαν μαθήματα που θα τους επέτρεπαν την εισαγωγή στο επίπεδο 5, δηλαδή προπαρασκευαστικά μαθήματα εισαγωγής σε πανεπιστήμια ή σύντομα επαγγελματικά προγράμματα. Στην κατηγορία αυτή είναι δυνατόν να περιληφθούν επίσης τα προγράμματα του δεύτερου κύκλου.
               
            
                   
               
               
                  
                              
                                 ISCED 5B (κωδικός 04):
                           
                           
                              Πρώτος κύκλος τριτοβάθμιας εκπαίδευσης (που δεν οδηγεί σε δίπλωμα ερευνητή υψηλού επιπέδου) — Τεχνική κατεύθυνση
                           
                        Τα προγράμματα αυτά, σε αντίθεση με το επίπεδο 5Α, έχουν πρακτική κατεύθυνση και αφορούν ένα συγκεκριμένο επάγγελμα. Έχουν σχεδιαστεί κυρίως για να προσφέρουν στους συμμετέχοντες σ’ αυτά τις πρακτικές δεξιότητες και την τεχνογνωσία που απαιτούνται για την απασχόληση σε ένα συγκεκριμένο επάγγελμα ή εργασία τεχνικού χαρακτήρα ή σε μια κατηγορία επαγγελμάτων ή εργασιών τεχνικού χαρακτήρα. Η επιτυχής ολοκλήρωση του κύκλου αυτού παρέχει συνήθως στους συμμετέχοντες επαγγελματικά προσόντα που μπορούν να αξιοποιηθούν στην αγορά εργασίας.
               
            
                   
               
               
                  
                              
                                 ISCED 5A (κωδικός 05):
                           
                           
                              Πρώτος κύκλος τριτοβάθμιας εκπαίδευσης (που δεν οδηγεί σε δίπλωμα ερευνητή υψηλού επιπέδου) — Γενική κατεύθυνση
                           
                        Το επίπεδο αυτό αποτελείται από προγράμματα τριτοβάθμιας εκπαίδευσης που έχουν πιο προηγμένο εκπαιδευτικό περιεχόμενο από εκείνα που προσφέρονται στα επίπεδα 3 και 4 της ISCED. Η εισαγωγή στα προγράμματα αυτά προϋποθέτει συνήθως την επιτυχή ολοκλήρωση του επιπέδου 3 της ISCED ή ανάλογο τίτλο του επιπέδου 4 της ISCED. Δεν οδηγούν στην απόκτηση επαγγελματικού τίτλου ερευνητή υψηλού επιπέδου. Τα προγράμματα αυτά πρέπει να έχουν συνολική διάρκεια τουλάχιστον δύο ετών. Τα προγράμματα 5Α είναι κατά κύριο λόγο θεωρητικά και προορίζονται να προσφέρουν επαρκή προσόντα για την εισαγωγή σε προγράμματα και επαγγέλματα προηγμένης έρευνας που απαιτούν υψηλές δεξιότητες.
               
            
                   
               
               
                  
                              
                                 ISCED 6 (κωδικός 06):
                           
                           
                              Δεύτερος κύκλος τριτοβάθμιας εκπαίδευσης (που οδηγεί σε δίπλωμα ερευνητή υψηλού επιπέδου)
                           
                        Το επίπεδο αυτό αφορά μόνο προγράμματα τριτοβάθμιας εκπαίδευσης που οδηγούν στην απόκτηση τίτλου ερευνητή υψηλού επιπέδου. Επομένως, τα προγράμματα αυτά συνεπάγονται προηγμένη μελέτη και πρωτότυπη έρευνα και δεν βασίζονται μόνο στην παρακολούθηση μαθημάτων. Κατά κανόνα απαιτούν την υποβολή μιας δημοσιεύσιμης εργασίας ή διατριβής που αποτελεί προϊόν πρωτότυπης έρευνας και αντιπροσωπεύει σημαντική συνεισφορά στη γνώση.
                  Οι κωδικοί διαβίβασης για τις προαναφερόμενες κατηγορίες της μεταβλητής 2.5 καθορίζονται από την Eurostat σε σχετικό έγγραφο εφαρμογής.
               
            2.6.   Διάρκεια υπηρεσίας στην επιχείρηση
      Η συνολική διάρκεια υπηρεσίας κατά το μήνα αναφοράς πρέπει να βασίζεται στον αριθμό των πλήρων ετών υπηρεσίας. Ως ημερομηνία αναφοράς μπορεί να χρησιμεύσει οποιοδήποτε χρονικό σημείο κατά τη διάρκεια του μήνα αναφοράς (π.χ. η 1η ή η 31η Οκτωβρίου). Η συνολική διάρκεια υπηρεσίας συνίσταται στην περίοδο που έχει περάσει από τη στιγμή της εισόδου του μισθωτού στην επιχείρηση, έστω και σε άλλη τοπική μονάδα. Οι περίοδοι προσωρινής διακοπής της σταδιοδρομίας δεν πρέπει να αφαιρούνται. Σε περίπτωση συγχώνευσης επιχειρήσεων ή αλλαγής του ιδιοκτησιακού τους καθεστώτος, η διάρκεια της υπηρεσίας πρέπει να καταγράφεται όπως υπολογίζεται από την επιχείρηση.
      Οι κατηγορίες μεγέθους για τη μεταβλητή 2.6 και οι κωδικοί διαβίβασής τους καθορίζονται από την Eurostat σε σχετικό έγγραφο εφαρμογής.
      2.7.   Συμβατική διάρκεια εργασίας (πλήρης ή μερική απασχόληση)
      
         Μισθωτοί πλήρους απασχόλησης είναι εκείνοι οι οποίοι εργάζονται ίδιο αριθμό ωρών με τις ώρες που προβλέπονται στη συλλογική σύμβαση ή το συνήθη αριθμό ωρών εργασίας στην υπό εξέταση τοπική μονάδα, ακόμη και αν η σύμβασή τους έχει διάρκεια κατώτερη του ενός έτους. Μισθωτοί μερικής απασχόλησης είναι εκείνοι που εργάζονται λιγότερες ώρες από τον κανονικό αριθμό ωρών εργασίας των μισθωτών πλήρους απασχόλησης.
      Οι κωδικοί διαβίβασης για τις δύο κατηγορίες της μεταβλητής 2.7 καθορίζονται από την Eurostat σε σχετικό έγγραφο εφαρμογής.
      2.7.1.   Ποσοστό σε σχέση με τις κανονικές ώρες εργασίας ενός μισθωτού πλήρους απασχόλησης
      Για έναν μισθωτό πλήρους απασχόλησης, αυτό το ποσοστό είναι πάντα 100 %. Για έναν μισθωτό μερικής απασχόλησης, οι συμβατικές ώρες εργασίας πρέπει να εκφράζονται ως εκατοστιαίο ποσοστό του αριθμού των κανονικών ωρών εργασίας ενός μισθωτού πλήρους απασχόλησης της τοπικής μονάδας (σε εργασία ισοδύναμη με αυτήν του μισθωτού μερικής απασχόλησης).
      2.8.   Είδος σύμβασης εργασίας
      Απαιτούνται οι ακόλουθες πληροφορίες σχετικά με το είδος της σύμβασης εργασίας:
      
                  —
               
               
                  αορίστου χρόνου,
               
            
                  —
               
               
                  προσωρινού/ορισμένου χρόνου (εκτός από τους μαθητευόμενους, συμπεριλαμβανομένων των ασκουμένων ή των σπουδαστών που λαμβάνουν αμοιβή),
               
            
                  —
               
               
                  μαθητείας.
               
            
         Η σύμβαση εργασίας αορίστου χρόνου είναι σύμβαση μεταξύ του μισθωτού και του εργοδότη η διάρκεια της οποίας δεν συμφωνείται εκ των προτέρων.
      
         Μια σύμβαση εργασίας θεωρείται προσωρινή ή ορισμένου χρόνου αν ο εργοδότης και ο μισθωτός συμφώνησαν η διάρκεια της σύμβασης να υπόκειται σε συγκεκριμένους όρους, όπως ένα συγκεκριμένο χρονοδιάγραμμα για την αποπεράτωση της εργασίας, η ολοκλήρωση συγκεκριμένων καθηκόντων ή η επιστροφή στην εργασία ενός άλλου μισθωτού ο οποίος είχε αντικατασταθεί προσωρινά. Οι ασκούμενοι και οι σπουδαστές που αμείβονται για την εργασία τους ανήκουν σ’ αυτήν την κατηγορία.
      
         Οι συμβάσεις μαθητείας είναι ειδικές συμβάσεις ορισμένου χρόνου που συνάπτονται μεταξύ του εργοδότη και του μαθητευόμενου. Στόχος της σύμβασης είναι να δοθεί η δυνατότητα στο μαθητευόμενο να αποκτήσει πρακτική εμπειρία σε συγκεκριμένο τομέα.
      Οι κωδικοί διαβίβασης για τις τρεις κατηγορίες της μεταβλητής 2.8 καθορίζονται από την Eurostat σε σχετικό έγγραφο εφαρμογής.
      2.9.   Ιθαγένεια (προαιρετικά)
      Ιθαγένεια είναι ο νομικός δεσμός ενός ατόμου με την πολιτεία στο λαό της οποίας ανήκει, ενώ πολίτης μιας χώρας θεωρείται κάθε πρόσωπο που είναι υπήκοος της εν λόγω χώρας εκ γενετής ή έχει πολιτογραφηθεί μέσω δήλωσης, επιλογής, γάμου ή άλλων διαδικασιών.
      Πρέπει να επιλεγεί ένα από τα ακόλουθα:
      
                  —
               
               
                  κάτοικος της χώρας και κάτοχος της ιθαγένειάς της,
               
            
                  —
               
               
                  κάτοικος της χώρας και κάτοχος αλλοδαπής ιθαγένειας,
               
            
                  —
               
               
                  μετακινούμενος από άλλη χώρα.
               
            Οι κωδικοί διαβίβασης για τις τρεις κατηγορίες της μεταβλητής 2.9 καθορίζονται από την Eurostat σε σχετικό έγγραφο εφαρμογής.
      3.   Πληροφορίες για τις περιόδους εργασίας κάθε μισθωτού του δείγματος
      Για τον υπολογισμό του αριθμού των ωρών για τις οποίες καταβλήθηκε αμοιβή χρησιμοποιούνται οι παρακάτω χρονικές μεταβλητές. Οι εν λόγω ώρες ορίζονται ως εξής:
      
                  —
               
               
                  κανονικές ώρες και ώρες υπερωριακής απασχόλησης για τις οποίες καταβλήθηκε αμοιβή κατά τη διάρκεια της περιόδου αναφοράς,
               
            
                  —
               
               
                  ώρες για τις οποίες ο μισθωτός πληρώθηκε με μειωμένο ποσοστό, έστω και αν η διαφορά καλύφθηκε μέσω πληρωμών από ταμεία κοινωνικής ασφάλισης,
               
            
                  —
               
               
                  μη δεδουλευθείσες κατά τη διάρκεια της περιόδου αναφοράς ώρες, για τις οποίες όμως καταβλήθηκε αμοιβή (ετήσιες κανονικές άδειες/διακοπές, απουσία λόγω ασθενείας, επίσημες αργίες και άλλες ώρες για τις οποίες καταβλήθηκε αμοιβή, συμπεριλαμβανομένης της απουσίας για ιατρικές εξετάσεις, γεννήσεις, γάμους, κηδείες, μετακόμιση κ.λπ.).
               
            3.1.   Αριθμός εβδομάδων στις οποίες αναφέρονται οι ακαθάριστες ετήσιες αποδοχές
      Η μεταβλητή 3.1 αναφέρεται στο χρόνο απασχόλησης του μισθωτού για τον οποίο (χρόνο) καταβλήθηκε όντως αμοιβή κατά τη διάρκεια του έτους, πρέπει δε να αντιστοιχεί στις πραγματικές ακαθάριστες ετήσιες αποδοχές (μεταβλητή 4.1). Η μεταβλητή αυτή χρησιμοποιείται για τον κατά παρέκταση υπολογισμό των πραγματικών ακαθάριστων ετήσιων αποδοχών και των ετήσιων επιμισθίων και επιδομάτων, αν ο μισθωτός εργάστηκε για διάστημα μικρότερο από ένα πλήρες έτος, δηλαδή λιγότερο από 52 εβδομάδες.
      Οι μισθωτοί μερικής απασχόλησης πρέπει να αντιμετωπίζονται όπως οι μισθωτοί πλήρους απασχόλησης, ανεξάρτητα από τις ώρες που εργάζονται. Αν ένας μισθωτός μερικής απασχόλησης έχει πληρωθεί για ένα πλήρες έτος, πρέπει να σημειωθεί η ένδειξη «52» εβδομάδες. Εάν ένας μισθωτός μερικής απασχόλησης έχει πληρωθεί για 6 μήνες, πρέπει να σημειωθεί η ένδειξη «26» εβδομάδες.
      3.2.   Αριθμός ωρών για τις οποίες καταβλήθηκε όντως αμοιβή κατά τη διάρκεια του μήνα αναφοράς
      Αυτό που ζητείται εδώ είναι ο αριθμός των ωρών για τις οποίες καταβλήθηκε όντως αμοιβή κατά τη διάρκεια του μήνα αναφοράς και όχι ο αριθμός των ωρών ενός κανονικού μήνα εργασίας. Οι ώρες για τις οποίες καταβλήθηκε όντως αμοιβή περιλαμβάνουν όλες τις κανονικές δεδουλευθείσες ώρες καθώς και τις δεδουλευθείσες ώρες υπερωριακής απασχόλησης που πληρώθηκαν από τον εργοδότη κατά τη διάρκεια του μήνα. Οι μη δεδουλευθείσες ώρες για τις οποίες καταβλήθηκε όμως αμοιβή υπολογίζονται ως «ώρες για τις οποίες καταβλήθηκε αμοιβή» (π.χ. ετήσια άδεια, επίσημες αργίες, αναρρωτική άδεια με αποδοχές, επαγγελματική κατάρτιση με αποδοχές, ειδική άδεια με αποδοχές κ.λπ.).
      Η μεταβλητή 3.2 πρέπει να συμφωνεί με τις ακαθάριστες αποδοχές για το μήνα αναφοράς (μεταβλητή 4.2). Αυτό σημαίνει ότι οι ώρες που πληρώθηκαν από τον εργοδότη με μειωμένο ποσοστό για τις περιόδους απουσίας δεν συνυπολογίζονται.
      Αν οι ώρες εργασίας του μισθωτού για τις οποίες καταβλήθηκε αμοιβή επηρεάζονται από τυχόν ώρες απουσίας για τις οποίες δεν καταβλήθηκε αμοιβή, πρέπει να προσαρμοστούν κατά τρόπον ώστε να ληφθούν οι ώρες για τις οποίες καταβλήθηκε αμοιβή για έναν πλήρη μήνα. Αν, παραδείγματος χάριν, υπάρχει η πληροφορία ότι το 20 % του χρόνου εργασίας ενός μισθωτού κατά το μήνα αναφοράς ήταν απουσία για την οποία δεν καταβλήθηκε αμοιβή, η μεταβλητή 3.2 θα πολλαπλασιαστεί με το διορθωτικό συντελεστή 1,25.
      3.2.1.   Αριθμός υπερωριών για τις οποίες καταβλήθηκε αμοιβή κατά τη διάρκεια του μήνα αναφοράς
      Οι ώρες υπερωριακής απασχόλησης περιλαμβάνουν τις δεδουλευθείσες ώρες πέραν των ωρών του κανονικού ή συμβατικού μήνα εργασίας. Αν, για παράδειγμα, για τέσσερις ώρες υπερωρίας καταβάλλεται πληρωμή που αντιστοιχεί για κάθε ώρα στην τιμή 1,5 ώρας κανονικής εργασίας, θα πρέπει να καταγράφονται τέσσερις (4) και όχι έξι (6) ώρες. Πρέπει να περιλαμβάνονται μόνο οι ώρες υπερωριακής απασχόλησης που αντιστοιχούν στην πληρωμή υπερωριακής απασχόλησης που καταγράφεται στο σημείο 4.2.1. Ως εκ τούτου, η μεταβλητή 3.2.1 πρέπει να συμφωνεί με τις αποδοχές από υπερωρίες κατά το μήνα αναφοράς (μεταβλητή 4.2.1). Η (αντισταθμιστική) άδεια που χορηγείται ως αντιστάθμιση για περιόδους εργασίας για τις οποίες δεν καταβλήθηκε αμοιβή και ο χρόνος ταξιδίων δεν θεωρούνται ως υπερωρίες.
      Η διαδικασία προσαρμογής που εφαρμόζεται στη μεταβλητή 3.2 συνεπάγεται ότι η διαδικασία παρέκτασης αφορά επίσης τη μεταβλητή 3.2.1, η οποία αποτελεί συνιστώσα της μεταβλητής 3.2. Αν, παραδείγματος χάριν, είναι γνωστό ότι το 20 % του χρόνου εργασίας ενός μισθωτού κατά το μήνα αναφοράς ήταν απουσία για την οποία δεν καταβλήθηκε αμοιβή, η μεταβλητή 3.2.1 θα πολλαπλασιαστεί με το διορθωτικό συντελεστή 1,25.
      3.3.   Ετήσιες ημέρες κανονικής άδειας
      Πρόκειται για το συνολικό ετήσιο αριθμό των ημερών κανονικής άδειας με αποδοχές, μη συμπεριλαμβανομένων των αναρρωτικών αδειών και των αργιών. Ο εν λόγω αριθμός εκφράζεται σε ημέρες. Αντιστοιχεί στο ετήσιο σύνολο όλων των ημερών κανονικής άδειας με αποδοχές, συμπεριλαμβανομένων εκείνων που χορηγούνται στο μισθωτό λόγω ηλικίας, εκτέλεσης ειδικών καθηκόντων, αρχαιότητας κ.λπ.
      Αναγνωρίζεται ότι πολλοί εργοδότες δεν είναι σε θέση να δηλώσουν τον αριθμό των ημερών κανονικής άδειας που παίρνει πραγματικά ο μισθωτός κατά τη διάρκεια του έτους. Για το λόγο αυτό η μεταβλητή 3.3 αναφέρεται στον αριθμό των ημερών ετήσιας κανονικής άδειας που δικαιούται ο μισθωτός, αριθμός ο οποίος χρησιμεύει (ως υποκατάστατη πηγή) για την κατά προσέγγιση ένδειξη του αριθμού των ημερών ετήσιας κανονικής άδειας που λαμβάνονται πραγματικά.
      Τα ακόλουθα δεν θεωρούνται ως ημέρες κανονικής άδειας:
      
                  —
               
               
                  αναρρωτική άδεια,
               
            
                  —
               
               
                  εκπαιδευτική άδεια,
               
            
                  —
               
               
                  ειδική άδεια με αποδοχές που χορηγείται για προσωπικούς λόγους,
               
            
                  —
               
               
                  πρόσθετη άδεια που χορηγείται στο πλαίσιο συμφωνιών μείωσης του χρόνου εργασίας.
               
            Για σκοπούς σύγκρισης, κάθε εβδομάδα διακοπών αντιστοιχεί σε πέντε ημέρες. Τα Σάββατα και οι Κυριακές δεν πρέπει να περιλαμβάνονται. Παραδείγματος χάριν, αν ένας μισθωτός πλήρους απασχόλησης δικαιούται κανονικά ετήσια άδεια πέντε εβδομάδων, το διάστημα αυτό αντιστοιχεί σε 25 ημέρες.
      Αντίθετα, δικαίωμα ετήσιας άδειας πέντε εβδομάδων για έναν μισθωτό μερικής απασχόλησης που εργάζεται το 60 % των κανονικών ωρών εργασίας ενός μισθωτού πλήρους απασχόλησης (μεταβλητή 2.7.1) αντιστοιχεί σε δικαίωμα μόνο 15 «πλήρων» ημερών αδείας.
      3.4.   Ετήσιος αριθμός άλλων ημερών απουσίας για τις οποίες καταβλήθηκε αμοιβή (προαιρετικά)
      Και αυτή η μεταβλητή εκφράζεται επίσης σε ημέρες. Περιλαμβάνει, παραδείγματος χάριν:
      
                  —
               
               
                  το συνολικό αριθμό των ημερών αναρρωτικής άδειας με αποδοχές που ελήφθησαν πραγματικά κατά τη διάρκεια του έτους,
               
            
                  —
               
               
                  την ειδική άδεια με αποδοχές που χορηγείται για προσωπικούς λόγους,
               
            
                  —
               
               
                  τις επίσημες αργίες.
               
            Δεν περιλαμβάνει τις ημέρες για τις οποίες καταβάλλεται αμοιβή και οι οποίες αντιμετωπίζονται ως ισοδύναμες με πραγματικά δεδουλευθείσες ημέρες, όπως οι πληρωμένες ετήσιες ημέρες που διατίθενται από το μισθωτό για επαγγελματική κατάρτιση.
      4.   Πληροφορίες για τις αποδοχές κάθε μισθωτού του δείγματος
      Οι μισθωτοί που πρέπει να περιλαμβάνονται σε όλες τις παρακάτω μεταβλητές για τις ετήσιες, μηνιαίες και ωριαίες αποδοχές είναι εκείνοι που έλαβαν πραγματικά αμοιβή κατά τη διάρκεια του μήνα αναφοράς. Οι μισθωτοί που δεν έλαβαν αμοιβή κατά τη διάρκεια του μήνα αναφοράς πρέπει να αποκλείονται.
      Επιπλέον, αν οι ακαθάριστες αποδοχές του μισθωτού κατά τη διάρκεια του μήνα αναφοράς (μεταβλητή 4.2) επηρεάζονται από τυχόν ώρες απουσίας για τις οποίες δεν καταβλήθηκε αμοιβή (λόγω αναρρωτικής άδειας, άδειας μητρότητας, σπουδαστικής άδειας κ.λπ.) και δεν μπορούν να προσαρμοστούν κατάλληλα, ούτως ώστε να ληφθεί ικανοποιητική εκτίμηση των αποδοχών του μισθωτού για έναν πλήρη μήνα, ο μισθωτός αυτός πρέπει επίσης να αποκλείεται.
      Ο συντελεστής παρέκτασης για τους μισθωτούς (μεταβλητή 5.2) πρέπει να αφορά αυστηρά εκείνους τους μισθωτούς του δείγματος για τους οποίους μπορούν να παρασχεθούν απόλυτα βάσιμες εκτιμήσεις των ακαθάριστων μηνιαίων αποδοχών.
      4.1.   Ακαθάριστες ετήσιες αποδοχές κατά το έτος αναφοράς
      Οι ακαθάριστες ετήσιες αποδοχές καλύπτουν τις απολαβές σε μετρητά και σε είδος που καταβλήθηκαν κατά τη διάρκεια του έτους αναφοράς πριν από τις κρατήσεις φόρων και εισφορών κοινωνικής ασφάλισης που πρέπει να καταβάλλονται από τους μισθωτούς και παρακρατούνται από τον εργοδότη.
      Η κύρια διαφορά μεταξύ των ετήσιων και των μηνιαίων αποδοχών είναι ότι οι ετήσιες αποδοχές δεν είναι απλώς το άθροισμα των άμεσων αμοιβών, των επιμισθίων και των επιδομάτων που καταβάλλονται σε έναν μισθωτό σε κάθε περίοδο μισθοδοσίας. Ως εκ τούτου, οι ετήσιες αποδοχές υπερβαίνουν συνήθως τον αριθμό που προκύπτει από τον πολλαπλασιασμό των «πάγιων μηνιαίων αποδοχών» επί 12.
      Οι «πάγιες μηνιαίες αποδοχές» περιλαμβάνουν τα επιμίσθια και επιδόματα που καταβάλλονται σε κάθε περίοδο μισθοδοσίας, έστω και αν το ποσό αυτών των «τακτικών» επιμισθίων και επιδομάτων ποικίλλει, αλλά δεν περιλαμβάνουν τα επιμίσθια και επιδόματα που δεν καταβάλλονται σε κάθε περίοδο μισθοδοσίας. Επιπλέον, στις μηνιαίες αποδοχές δεν περιλαμβάνονται οι πληρωμές σε είδος. Αντίθετα, οι ετήσιες αποδοχές περιλαμβάνουν επίσης όλες τις «μη πάγιες πληρωμές», δηλαδή τις πληρωμές που δεν καταβάλλονται σε κάθε περίοδο μισθοδοσίας (μεταβλητή 4.1.1), και τις πληρωμές σε είδος (μεταβλητή 4.1.2).
      Τα στοιχεία που αφορούν τη μεταβλητή 4.1 πρέπει να παρέχονται για όλους τους μισθωτούς για τους οποίους είναι δυνατόν να παρασχεθούν οι ακαθάριστες μηνιαίες αποδοχές (μεταβλητή 4.2). Αυτό σημαίνει ότι η μεταβλητή 4.1 δεν πρέπει να παρέχεται για τους μισθωτούς για τους οποίους δεν είναι εφικτή η εκτίμηση των ακαθάριστων μηνιαίων αποδοχών. Αυτοί οι μισθωτοί θα αποκλείονται από το δείγμα.
      Δεν έχει σημασία το αν οι αποδοχές του μισθωτού δεν αφορούν πάντοτε ένα πλήρες έτος. Μερικοί μισθωτοί συμβαίνει να απουσιάσουν για κάποια περίοδο χωρίς να λάβουν αμοιβή (για την εν λόγω περίοδο απουσίας) ή ακόμη να εισέλθουν στην επιχείρηση ή να αποχωρήσουν από αυτήν κατά τη διάρκεια του έτους. Ζητούνται οι πραγματικές ακαθάριστες αποδοχές κατά το έτος αναφοράς. Όταν η μεταβλητή 3.1 (αριθμός εβδομάδων στις οποίες αναφέρονται οι ετήσιες αποδοχές) αφορά διάστημα μικρότερο των 52 εβδομάδων, θα χρησιμοποιηθεί η μεταβλητή 3.1 για την κατά παρέκταση εκτίμηση της μεταβλητής 4.1 και των συνιστωσών της.
      4.1.1.   Ετήσια επιμίσθια και επιδόματα που δεν καταβάλλονται σε κάθε περίοδο μισθοδοσίας
      Αυτή η μεταβλητή καλύπτει στοιχεία που δεν εμφανίζονται σε κάθε περίοδο μισθοδοσίας, όπως:
      
                  —
               
               
                  τα επιδόματα 13ου ή 14ου μήνα,
               
            
                  —
               
               
                  τα επιδόματα διακοπών,
               
            
                  —
               
               
                  τα τριμηνιαία ή ετήσια επιμίσθια που καταβάλλει η επιχείρηση,
               
            
                  —
               
               
                  τα επιδόματα παραγωγικότητας που εξαρτώνται από την επίτευξη προκαθορισμένων στόχων, τα επιμίσθια που παρέχονται στους μισθωτούς σε αναγνώριση υπηρεσιών που έχουν προσφέρει, τα κίνητρα πρόσληψης,
               
            
                  —
               
               
                  τα επιδόματα αποχώρησης από την επιχείρηση ή συνταξιοδότησης,
               
            
                  —
               
               
                  τα οφειλόμενα αναδρομικά ποσά.
               
            4.1.2.   Ετήσιες πληρωμές σε είδος (προαιρετικά)
      Αυτή η μεταβλητή αφορά την εκτίμηση της αξίας όλων των αγαθών και υπηρεσιών που τέθηκαν στην διάθεση των μισθωτών μέσω της επιχείρησης ή της τοπικής μονάδας κατά τη διάρκεια του έτους αναφοράς. Περιλαμβάνονται: η παροχή προϊόντων της επιχείρησης, η διάθεση στέγης στο προσωπικό, η χορήγηση αυτοκινήτων της επιχείρησης, τα δικαιώματα προαίρεσης για την αγορά μετοχών και τα προγράμματα αγοράς μετοχών. Αν υπάρχουν στοιχεία από τη φορολογία εισοδήματος φυσικών προσώπων για τις εν γένει αποδοχές σε είδος, τα στοιχεία αυτά μπορούν να χρησιμοποιηθούν ως υποκατάστατη πηγή των σχετικών δεδομένων.
      Όταν η μεταβλητή 3.1 αφορά διάστημα μικρότερο των 52 εβδομάδων, δεν πρέπει να γίνει προσαρμογή της μεταβλητής 4.1.2.
      4.2.   Ακαθάριστες αποδοχές το μήνα αναφοράς
      Αυτή η μεταβλητή καλύπτει τις απολαβές σε μετρητά που καταβλήθηκαν κατά τη διάρκεια του μήνα αναφοράς πριν από τις κρατήσεις φόρων και εισφορών κοινωνικής ασφάλισης που πρέπει να καταβάλλονται από τους μισθωτούς και παρακρατούνται από τον εργοδότη. Η μεταβλητή 4.2 πρέπει να είναι σύμφωνη με τον αριθμό των ωρών για τις οποίες καταβλήθηκε αμοιβή κατά τη διάρκεια του μήνα αναφοράς (μεταβλητή 3.2).
      
         Περιλαμβάνονται τα ακόλουθα στοιχεία:
      
                  —
               
               
                  όλες οι πληρωμές που αφορούν την εν λόγω περίοδο (ακόμη και αν οι πληρωμές αυτές έχουν πραγματοποιηθεί σε χρόνο εκτός του αντιπροσωπευτικού μήνα), συμπεριλαμβανομένων των πληρωμών υπερωριών, των ειδικών αμοιβών για εργασία με βάρδιες, επιμισθίων, προμηθειών κ.λπ.,
               
            
                  —
               
               
                  πληρωμές για υπερωρίες, επιδόματα για συλλογική εργασία, νυχτερινή εργασία, εργασία κατά τα σαββατοκύριακα, προμήθειες κ.λπ.,
               
            
                  —
               
               
                  επιμίσθια και επιδόματα που καταβάλλονται συστηματικά σε κάθε περίοδο μισθοδοσίας, ακόμη και αν το ποσό ποικίλλει από μήνα σε μήνα,
               
            
                  —
               
               
                  πληρωμές για περιόδους απουσιών και διακοπές εργασίας που πληρώνονται εξ ολοκλήρου από τον εργοδότη,
               
            
                  —
               
               
                  οικογενειακά επιδόματα και άλλα επιδόματα σε μετρητά που καθορίζονται από τις συλλογικές συμβάσεις ή συμφωνούνται σε εθελοντική βάση,
               
            
                  —
               
               
                  πληρωμές σε αποταμιευτικά προγράμματα υπέρ των μισθωτών.
               
            
         Δεν περιλαμβάνονται τα ακόλουθα στοιχεία:
      
                  —
               
               
                  πληρωμές που καταβάλλονται κατά τη διάρκεια της υπόψη περιόδου, αλλά αφορούν άλλες περιόδους, όπως οφειλόμενα αναδρομικά ποσά, προκαταβολές, πληρωμές ετησίων αδειών ή αναρρωτικών αδειών εκτός της υπόψη περιόδου,
               
            
                  —
               
               
                  επιμίσθια και επιδόματα που δεν καταβάλλονται συστηματικά σε κάθε περίοδο μισθοδοσίας,
               
            
                  —
               
               
                  πληρωμές για περιόδους απουσίας που καταβάλλονται από τον εργοδότη με μειωμένο συντελεστή,
               
            
                  —
               
               
                  θεσμοθετημένα οικογενειακά επιδόματα,
               
            
                  —
               
               
                  επιδόματα για ρουχισμό ή εργαλεία εργασίας,
               
            
                  —
               
               
                  επιστροφές ή πληρωμές για έξοδα ταξιδίου, διαμονής κ.λπ. και έξοδα που συνδέονται με την άσκηση της εργασίας,
               
            
                  —
               
               
                  πληρωμές σε είδος.
               
            Όταν οι ακαθάριστες μηνιαίες αποδοχές του μισθωτού επηρεάζονται από τυχόν ώρες απουσίας για τις οποίες δεν καταβλήθηκε αμοιβή (λόγω αναρρωτικής άδειας, άδειας μητρότητας, σπουδαστικής άδειας κ.λπ. ή απλώς επειδή ο μισθωτός εισήλθε στην επιχείρηση ή αποχώρησε απ’ αυτήν κατά τη διάρκεια του μήνα αναφοράς), οι αποδοχές πρέπει να προσαρμοστούν κατάλληλα, ούτως ώστε να ληφθεί εκτίμηση των αποδοχών του μισθωτού για έναν πλήρη μήνα. Αν δεν είναι δυνατόν να προσαρμοστούν κατάλληλα οι μηνιαίες αποδοχές του μισθωτού, ούτως ώστε η κατ' εκτίμηση τιμή να αντιστοιχεί στις αποδοχές ενός πλήρους μήνα, ο μισθωτός πρέπει να αποκλείεται από το δείγμα.
      4.2.1.   Αποδοχές που συνδέονται με υπερωρίες
      Πρόκειται για το ποσό των αποδοχών που καταβάλλεται για τις ώρες υπερωριακής απασχόλησης. Πρέπει να λαμβάνεται υπόψη ολόκληρο το ποσό και όχι μόνο το στοιχείο του επιμισθίου που προστίθεται στην κανονική ωριαία αμοιβή. Η μεταβλητή 4.2.1 πρέπει να είναι σύμφωνη με τη μεταβλητή 3.2.1 (αριθμός υπερωριών για τις οποίες καταβλήθηκε αμοιβή κατά τη διάρκεια του μήνα αναφοράς).
      4.2.2.   Ειδικές πληρωμές για εργασία με βάρδιες
      Πρόκειται για τις ειδικές αμοιβές για εργασία με βάρδιες και για τη νυχτερινή εργασία ή την εργασία κατά τα σαββατοκύριακα, εφόσον δεν αντιμετωπίζονται ως υπερωρίες. Πρέπει να περιλαμβάνεται μόνο το μέρος της ειδικής ή συμπληρωματικής αμοιβής και όχι η συνολική πληρωμή για τέτοια εργασία με βάρδιες.
      4.2.3.   Υποχρεωτικές κοινωνικές εισφορές και φόροι που καταβάλλονται από τον εργοδότη για λογαριασμό του μισθωτού (προαιρετικά)
      Αυτή η μεταβλητή αναφέρεται στο συνολικό ποσό των υποχρεωτικών κοινωνικών εισφορών και φόρων που καταβλήθηκαν από τον εργοδότη εξ ονόματος του μισθωτού σε δημόσιες αρχές κατά τη διάρκεια του μήνα αναφοράς. Αυτές οι πληροφορίες ζητούνται προκειμένου να ληφθούν οι καθαρές μηνιαίες αποδοχές για κάθε μισθωτό (βλέπε το γράφημα «μεταβλητές για τις αποδοχές» στο τέλος του παραρτήματος I).
      Αν οι μηνιαίες αποδοχές του μισθωτού επηρεάζονται από τυχόν ώρες απουσίας για τις οποίες δεν καταβλήθηκε αμοιβή, η μεταβλητή 4.2.3 (μαζί με τις υποδιαιρέσεις της 4.2.3.1 και 4.2.3.2) πρέπει να προσαρμοστούν, ούτως ώστε να ληφθούν τα κατ' εκτίμηση αφαιρετέα ποσά για έναν πλήρη μήνα.
      4.2.3.1.   Υποχρεωτικές εισφορές κοινωνικής ασφάλισης (προαιρετικά)
      Πρόκειται για το ποσό των εισφορών κοινωνικής ασφάλισης των μισθωτών που καθορίζονται από το νόμο ή με βάση συλλογικές συμβάσεις και παρακρατούνται από τον εργοδότη.
      4.2.3.2.   Φόροι (προαιρετικά)
      Πρόκειται για το σύνολο των φόρων επί των αποδοχών που παρακρατούνται από τον εργοδότη και καταβάλλονται στην εφορία εξ ονόματος του μισθωτού.
      4.3.   Μέσες ακαθάριστες ωριαίες αποδοχές το μήνα αναφοράς
      Ο αριθμός που ζητείται είναι οι μέσες ακαθάριστες ωριαίες αποδοχές που καταβλήθηκαν στο μισθωτό κατά το μήνα αναφοράς. Αυτός ο αριθμός πρέπει να είναι σύμφωνος με τις μέσες ακαθάριστες ωριαίες αποδοχές που προκύπτουν με τη διαίρεση των ακαθάριστων αποδοχών του μήνα αναφοράς (μεταβλητή 4.2) διά του αριθμού των ωρών για τις οποίες καταβλήθηκε αμοιβή κατά τη διάρκεια της ίδιας περιόδου (μεταβλητή 3.2).
      5.   Συντελεστές παρέκτασης
      Η συλλογή δεδομένων για την έρευνα τη σχετική με τη διάρθρωση των αποδοχών ακολουθεί συνήθως ένα σχέδιο δειγματοληψίας δύο σταδίων. Στην περίπτωση αυτή, ο συνολικός πληθυσμός των τοπικών μονάδων υποδιαιρείται κατ’ αρχάς σε μη αλληλεπικαλυπτόμενα υποσύνολα πληθυσμού (στρώματα) και από κάθε στρώμα λαμβάνεται ένα δείγμα τοπικών μονάδων. Στη συνέχεια, από κάθε τοπική μονάδα λαμβάνεται ένα δείγμα μισθωτών.
      Ο συντελεστής παρέκτασης 5.1 χρειάζεται για να συναχθούν συμπεράσματα για τον πληθυσμό όλων των τοπικών μονάδων του σχετικού στρώματος με βάση τα στοιχεία που συλλέγονται για τις τοπικές μονάδες του δείγματος. Ανάλογα, ο συντελεστής παρέκτασης 5.2 επιτρέπει τη συναγωγή συμπερασμάτων για τον πληθυσμό όλων των μισθωτών του ίδιου στρώματος με βάση τα στοιχεία που αφορούν τους μισθωτούς του δείγματος.
      Γενικά, όποτε αποφασίζεται (για οποιοδήποτε λόγο) ότι πρέπει να αφαιρεθούν τα μικροδεδομένα που αφορούν μια συγκεκριμένη επιχείρηση ή έναν συγκεκριμένο μισθωτό ή όταν τα εν λόγω δεδομένα δεν είναι διαθέσιμα, οι συντελεστές παρέκτασης πρέπει να υπολογίζονται εκ νέου με κατάλληλες μεθόδους, όπως η βαθμονόμηση, προκειμένου να προσαρμοστούν τα αρχικά βάρη των τοπικών μονάδων και των μισθωτών αντίστοιχα.
      5.1.   Συντελεστής παρέκτασης για την τοπική μονάδα
      Ο συντελεστής παρέκτασης 5.1 για κάθε τοπική μονάδα υπολογίζεται μέσα σε κάθε στρώμα δειγματοληψίας. Ο εν λόγω συντελεστής παρέχει μια ένδειξη του αριθμού των τοπικών μονάδων του στρώματος που αντιπροσωπεύονται από κάθε τοπική μονάδα του δείγματος. Ως εκ τούτου, η μεταβλητή 5.1 είναι (τουλάχιστον πριν εφαρμοστεί οποιαδήποτε μέθοδος επαναστάθμισης των τοπικών μονάδων) ο συντελεστής με τον οποίο πρέπει να πολλαπλασιαστεί ο αριθμός των τοπικών μονάδων του δείγματος προκειμένου να ληφθούν εκτιμήσεις για τον πληθυσμό όλων των τοπικών μονάδων του σχετικού στρώματος.
      Όποτε αποφασίζεται ότι μια τοπική μονάδα πρέπει να αφαιρεθεί από το δείγμα (λόγω μη απάντησης, λάθους κάλυψης, μεταστρωματοποίησης κ.λπ.), ο συντελεστής παρέκτασης 5.1 πρέπει να υπολογίζεται εκ νέου προκειμένου να ληφθούν υπόψη οι τοπικές μονάδες που αποκλείονται.
      5.2.   Συντελεστής παρέκτασης για τους μισθωτούς
      Ο συντελεστής παρέκτασης για τους μισθωτούς υπολογίζεται για κάθε τοπική μονάδα του δείγματος. Η μεταβλητή 5.2 είναι (τουλάχιστον πριν εφαρμοστεί οποιαδήποτε μέθοδος επαναστάθμισης των αρχικών βαρών των μισθωτών) ο συντελεστής με τον οποίο πρέπει να πολλαπλασιαστεί ο αριθμός των μισθωτών του δείγματος προκειμένου να ληφθούν εκτιμήσεις πληθυσμού για το σχετικό στρώμα.
      Είναι πολύ σημαντικό ο αριθμός των μισθωτών του δείγματος της τοπικής μονάδας να είναι ίδιος με τον αριθμό των μισθωτών που έλαβαν αμοιβή για έναν πλήρη μήνα κατά το μήνα αναφοράς. Όταν είναι απαραίτητο να αποκλειστούν μερικοί από τους μισθωτούς του δείγματος που έχουν περιόδους απουσίας για τις οποίες δεν καταβλήθηκε αμοιβή κατά το μήνα αναφοράς, ο παρεχόμενος συντελεστής παρέκτασης 5.2 πρέπει να υπολογιστεί εκ νέου για να ληφθούν υπόψη οι μισθωτοί που αποκλείονται.
      
         (1)  ΕΕ L 76 της 30.3.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου.
      
         (2)  Η κάλυψη του τίτλου Λ της NACE Αναθ. 1.1 είναι προαιρετική. Η κάλυψη των ατόμων που εργάζονται σε επιχειρήσεις με λιγότερους από δέκα μισθωτούς είναι επίσης προαιρετική.
      
         (3)  Η κάλυψη του τίτλου Λ της NACE Αναθ. 1.1 είναι προαιρετική. Η κάλυψη των ατόμων που εργάζονται σε επιχειρήσεις με λιγότερους από δέκα μισθωτούς είναι επίσης προαιρετική.
      
         (4)  Για να αποφεύγεται ο διπλός υπολογισμός, οι ώρες εργασίας των ατόμων που απασχολούνται από ιδιωτικά γραφεία εύρεσης προσωρινής απασχόλησης πρέπει να περιλαμβάνονται στην κατηγορία NACE στην οποία υπάγονται τα ιδιωτικά γραφεία εύρεσης προσωρινής απασχόλησης (τάξη 74.50 της NACE Αναθ.1.1) και όχι στην κατηγορία NACE στην οποία υπάγεται η επιχείρηση για την οποία εργάζονται πραγματικά.
      
         (5)  Ο εξωτερικός συνεργάτης είναι ένα άτομο το οποίο συμφωνεί να εργαστεί για συγκεκριμένη επιχείρηση ή να προμηθεύσει συγκεκριμένη ποσότητα αγαθών ή υπηρεσιών σε συγκεκριμένη επιχείρηση με βάση προηγούμενη συμφωνία ή σύμβαση πού έχει συνάψει με αυτήν την επιχείρηση, αλλά του οποίου ο χώρος εργασίας βρίσκεται εκτός της επιχείρησης [Ευρωπαϊκό σύστημα εθνικών και περιφερειακών λογαριασμών στην Ευρωπαϊκή Κοινότητα (ΕΣΛ-95): 11.13 (ζ)].
   
   
      ΠΑΡΑΡΤΗΜΑ III
      ΔΙΑΒΙΒΑΣΗ ΤΩΝ ΑΠΟΤΕΛΕΣΜΑΤΩΝ
      Τα επιμέρους στοιχεία σχετικά με κάθε τοπική μονάδα και κάθε μισθωτό πρέπει να παρέχονται υπό τη μορφή δύο ειδών καταγραφής (αρχείων) μικροδεδομένων:
      
                  A
               
               
                  :
               
               
                  καταγραφές για τις τοπικές μονάδες
               
            
                  B
               
               
                  :
               
               
                  καταγραφές για τους μισθωτούς.
               
            Οι καταγραφές για τους μισθωτούς πρέπει να συνδέονται με τις καταγραφές για τις τοπικές μονάδες με κλείδα που δεν πρέπει να αποκαλύπτει την ταυτότητα της επιχείρησης. Η εν λόγω κλείδα θα μπορούσε να είναι ένας τεχνητός αριθμός ή μια υφιστάμενη κλείδα, υπό τον όρο ότι τόσο για τις καταγραφές τοπικών μονάδων όσο και για τις καταγραφές μισθωτών χρησιμοποιείται η ίδια κλείδα. Επιπλέον, για τον εύκολο προσδιορισμό των μισθωτών, πρέπει να παρέχεται για κάθε μισθωτό μια κλείδα που δεν προσδιορίζει το συγκεκριμένο πρόσωπο.
      Μεταβλητές
      Πρέπει να συμπληρώνονται πλήρως όλα τα σημεία των καταγραφών Α και Β. Πρέπει να υπάρχουν καταχωρίσεις για όλα τα επιμέρους στοιχεία, συμπεριλαμβανομένων των προαιρετικών μεταβλητών (βλέπε κατωτέρω). «Κενά» σημεία δεν είναι αποδεκτά.
      Υποχρεωτικές μεταβλητές
      Πρέπει να παρέχονται πλήρεις πληροφορίες για όλες τις υποχρεωτικές μεταβλητές όλων των καταγραφών μικροδεδομένων. Διαφορετικά, οι παρεχόμενοι συντελεστές παρέκτασης δεν θα είναι κατάλληλοι για όλες τις μεταβλητές.
      Προαιρετικές μεταβλητές
      Οι μεταβλητές αυτές πρέπει να κωδικοποιούνται αυστηρά σύμφωνα με τους ακόλουθους κανόνες:
      
                   
               
               
                  Όταν υπάρχουν πληροφορίες για μια προαιρετική μεταβλητή, πρέπει κατά προτίμηση να παρέχονται στοιχεία (όπως για τις υποχρεωτικές μεταβλητές) για όλες τις μονάδες παρατήρησης ή τους αντίστοιχους μισθωτούς.
               
            
                   
               
               
                  Όταν δεν υπάρχουν πληροφορίες για μια προαιρετική μεταβλητή, αναγράφεται η ένδειξη «OPT» για τις αλφαριθμητικές μεταβλητές και «99999999» για τις αριθμητικές μεταβλητές (ο αριθμός των «εννιαριών» αντιστοιχεί στο μήκος του πεδίου).
               
            Μηδενικές τιμές
      «0»: η τιμή αυτή πρέπει να χρησιμοποιείται μόνο για τις μεταβλητές για τις οποίες η τιμή μηδέν μπορεί όντως να εμφανιστεί μερικές φορές (π.χ. όταν ένας μισθωτός δεν έχει καμία υπερωρία κατά το μήνα αναφοράς).
      Κατηγορίες μεταβλητών της έρευνας για τη διάρθρωση των αποδοχών (ΕΔΑ)
      Οι μεταβλητές ΕΔΑ που απαριθμούνται στο παράρτημα Ι είναι είτε ποιοτικές είτε ποσοτικές. Οι περισσότερες από τις μεταβλητές που αφορούν την τοπική μονάδα και τα ατομικά χαρακτηριστικά των μισθωτών είναι ποιοτικές μεταβλητές. Αυτές οι μεταβλητές ΕΔΑ συνδέονται με περιορισμένο αριθμό κατηγοριών.
      Οι ποσοτικές μεταβλητές ΕΔΑ είναι είτε μεταβλητές αριθμητικού προσδιορισμού (αριθμός μισθωτών, αριθμός ωρών, ημερών ή εβδομάδων) είτε μεταβλητές σχετικές με τις αποδοχές.
      Οι κατηγορίες των ποιοτικών μεταβλητών ΕΔΑ καθώς επίσης και οι ζώνες (τάξεις μεγέθους) για τις ποσοτικές μεταβλητές SES καθορίζονται από την Eurostat σε σχετικό έγγραφο εφαρμογής.
      Περιεχόμενο των καταγραφών Α και Β
      Το περιεχόμενο και η ακολουθία των μεταβλητών στις καταγραφές Α και Β και οι κωδικοί που πρέπει να χρησιμοποιούνται θα διευκρινιστούν σε χωριστά έγγραφα.
      Οι καταγραφές πρέπει να περιέχουν ένα πεδίο ανά μεταβλητή. Οι αριθμητικές μεταβλητές πρέπει να εκφράζονται σε απόλυτες τιμές, δηλαδή με ακέραιους αριθμούς (χωρίς δεκαδικά ψηφία ούτε σε δεκάδες, εκατοντάδες, χιλιάδες, εκατομμύρια κ.λπ.). Ωστόσο, λόγω της ανάγκης για ακρίβεια, οι τιμές για τις μεταβλητές 4.3, 5.1 και 5.2 πρέπει να δοθούν με ακρίβεια δύο δεκαδικών ψηφίων.
      Υπάρχει μία αριθμητική μεταβλητή που είναι διαφορετική. Πρόκειται για τη μεταβλητή «ποσοστό σε σχέση με τις κανονικές ώρες εργασίας ενός μισθωτού πλήρους απασχόλησης» (μεταβλητή 2.7.1), η οποία πρέπει να εκφραστεί ως εκατοστιαίο ποσοστό και να παρασχεθεί επίσης με ακρίβεια δύο δεκαδικών ψηφίων, π.χ. 43,27.
      Όταν οι αριθμητικές μεταβλητές αφορούν χρηματικά ποσά (π.χ. ωριαίες, μηνιαίες, ετήσιες αποδοχές και επιμίσθια, φόροι, εισφορές κοινωνικής ασφάλισης, πληρωμές σε είδος), οι μεταβλητές αυτές πρέπει να εκφράζονται σε μονάδες του εθνικού νομίσματος
          της οικείας χώρας.
      Διαβίβαση
      Τα κράτη μέλη διαβιβάζουν στην Επιτροπή (Eurostat) τα δεδομένα και τα μεταδεδομένα που απαιτούνται από τον παρόντα κανονισμό σε ηλεκτρονική μορφή που συμφωνεί με το πρότυπο ανταλλαγής δεδομένων που πρότεινε η Eurostat. Η Eurostat θα προσφέρει λεπτομερή τεκμηρίωση σχετικά με το(-α) εγκεκριμένο(-α) πρότυπο(-α), καθώς και κατευθυντήριες γραμμές για την εφαρμογή του (των) εν λόγω προτύπου(-ων) σύμφωνα με τις απαιτήσεις του παρόντος κανονισμού.